Diari Oficial de la Generalitat Valenciana


Sumari del DOGV 8961, del 26-11-2020 (2020/10324)

RESOLUCIÓ de 23 de novembre de 2020, de la Conselleria de Política Territorial, Obres Públiques i Mobilitat, per la qual s'acorda la suspensió de la prova ordinària d'exàmens teòrics per a l'obtenció de títols nàutics per al govern d'embarcacions d'esbarjo a celebrar a la ciutat de València els dies 27 i 28 de novembre de 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8961

Data del DOGV
:   26-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/10151


Data del document
:   23-11-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * examen

RESOLUCIÓ de 23 de novembre de 2020, de la Conselleria de Política Territorial, Obres Públiques i Mobilitat, per la qual s'acorda la suspensió de la prova ordinària d'exàmens teòrics per a l'obtenció de títols nàutics per al govern d'embarcacions d'esbarjo a celebrar a la ciutat de València els dies 27 i 28 de novembre de 2020. [2020/10228]  
Mitjançant la Resolució de 19 de novembre de 2019, de la Conselleria de Política Territorial, Obres Públiques i Mobilitat (DOGV número 8697, de 13/12/2019) es va aprovar la convocatòria ordinària d'exàmens teòrics per a l'obtenció de títols nàutics per al govern d'embarcacions d'esbarjo per a l'any 2020, en què una de les proves és la que s'ha de celebrar a València els pròxims 27 i 28 de novembre de 2020.  
El 31 de gener de 2020 l'Organització Mundial de la Salut va declarar el brot de COVID-19 com a emergència de salut pública d'importància internacional.   
Aquesta situació d'emergència sanitària va donar lloc a la declaració de l'estat d'alarma, en primer lloc, mitjançant el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19, i posteriorment, pel Reial Decret 926/2020, de 25 d'octubre, pel qual s'ha tornat a declarar l'estat d'alarma per a contindre la propagació d'infeccions causades pel SARSCoV-2.  
Des de l'aparició dels primers casos de persones infectades en la Comunitat Valenciana, la Generalitat ha estat pendent de l'evolució de la situació, adoptant les mesures necessàries per a contindre la propagació de la pandèmia.  
Mitjançant la Resolució de 6 de novembre de 2020, de la Conselleria de Sanitat Universal i Salut Pública, s'acorden mesures addicionals extraordinàries en la Comunitat Valenciana, com a conseqüència de la situació de crisi sanitària ocasionada per la Covid-19, i la seua correcció d'errors (DOGV número 8946 bis, de 06/11/2020), en l'apartat primer del qual, punt 1.3 «Mesures relatives a esdeveniments i activitats multitudinàries», assenyala que «No s'autoritza cap mena d'esdeveniment o d'activitat multitudinària», i es defineixen aquells esdeveniments que no tindran consideració d'esdeveniments i activitats multitudinàries.   
Al seu torn, s'ha publicat el Decret 18/2020, de 19 de novembre, del president de la Generalitat, pel qual es prorroga la mesura de restricció d'entrada i eixida de persones del territori de la Comunitat Valenciana, adoptada en el Decret 15/2020, de 30 d'octubre, de mesures temporals i excepcionals en la Comunitat Valenciana, com a conseqüència de la situació de crisi sanitària ocasionada per la COVID-19 i a l'empara de la declaració de l'estat d'alarma, i prorrogada pels Decrets 16/2020, de 5 de novembre, i 17/2020, de 12 de novembre, del president de la Generalitat, i es prorroga una altra mesura (DOGV número 8957, de 20/11/2020), el qual estableix el tancament perimetral de la Comunitat Valenciana fins a les 23.59 hores del dia 9 de desembre de 2020.   
Raons sanitàries de necessitat, proporcionalitat i de responsabilitat van fer necessari la suspensió d'alguna de les convocatòries anteriors. Els mateixos principis de necessitat, proporcionalitat i de responsabilitat que van servir de base per a adoptar la decisió de suspendre o ajornar alguna de les convocatòries anteriors, actualment tornen a estar presents i ens obliguen a valorar la possibilitat de suspendre la convocatòria per a l'obtenció de títols nàutics per al govern d'embarcacions d'esbarjo pròxims a celebrar a la ciutat de València els dies 27 i 28 de novembre de 2020 amb l'objectiu de preservar la salut dels aspirants a obtindre aquesta titulació, així com a la resta del personal col·laborador en el desenvolupament d'aquestes proves, i això és així per tractar-se d'una activitat multitudinària a desenvolupar en espais tancats amb un aforament variable, segons aules i això perquè la situació epidemiològica, com la Conselleria de Sanitat Universal i Salut Pública ha reconegut, s'està agreujant de forma accelerada, amb una tendència creixent.  
  
Davant aquesta crisi sanitària i persistint la situació decretada d'Estat d'Alarma, cal assenyalar també que altres comunitats autònomes han optat per suspendre o ajornar tots els exàmens nàutics convocats, així són recents els casos de Madrid, Múrcia o Andalusia i això ha sigut així perquè ha de prevaldre la protecció a la salut sobre qualsevol altre aspecte.   
Amb caràcter previ a adoptar aquesta decisió, s'ha efectuat una consulta a l'autoritat sanitària competent, la Conselleria de Sanitat Universal i Salut Pública, sobre la conveniència de la seua realització, que ha considerat no autoritzar-la en els termes sol·licitats, sobre la base del punt 1.3 de la correcció d'errors de la Resolució de 6 de novembre de 2020, de la consellera de Sanitat Universal i Salut Pública, per la qual s'acorda mesures addicionals extraordinàries en la Comunitat Valenciana, com a conseqüència de la situació de crisi sanitària ocasionada per la COVID-19.  
No obstant això, la conselleria estudiarà la viabilitat de fer una nova convocatòria abans que acabe 2020, sempre tenint en compte l'evolució de la situació sanitària provocada per la COVID-19 i garantint la seguretat tant dels aspirants com dels col·laboradors.  
  
Per tot això, i en ús de les atribucions que concedeix a la Conselleria de Política Territorial, Obres Públiques i Mobilitat de la Generalitat el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat per Decret 168/2020, de 30 d'octubre, del Consell, de modificació del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Per motius sanitaris i en nom de la seguretat dels aspirants i col·laboradors, suspendre la prova ordinària d'exàmens teòrics per a l'obtenció de títols nàutics per al govern d'embarcacions d'esbarjo que s'havia de celebrar a la ciutat de València els pròxims dies 27 i 28 de novembre de 2020.  
  
Segon  
Aquelles persones matriculades que figuraven en el llistat provisional d'admesos per a la present convocatòria a celebrar els dies 27 i 28 de novembre de 2020, seran automàticament transferides per a la pròxima convocatòria que se celebre a la província de València. Per part de les persones interessades no caldrà realitzar cap tràmit addicional, amb caràcter previ a la publicació dels llistats provisionals d'admesos, excepte aquells que desitgen sol·licitar l'anul·lació de la matrícula i devolució de l'import de la taxa abonat, i en aquest cas hauran de remetre un correu electrònic a la bústia zggaxfszvgedeeonbfjaxtd@zjx.em, en el termini dels 10 dies hàbils següents a la publicació de la present resolució en el DOGV.  
  
Tercer  
Aquelles persones que hagen abonat els drets d'examen de la convocatòria suspesa de novembre i que no figuren en el llistat provisional d'admesos, podran aplicar aquesta taxa a la següent convocatòria d'examen nàutic que se celebre a la província de València, havent de comunicar-ho per correu electrònic a la bústia xwjrhlgfcyoutgmtwwkckqu@zyx.kr, o bé sol·licitar l'anul·lació de la matrícula i la devolució de l'import de la taxa abonat. La comunicació es realitzarà dins del termini dels 10 dies hàbils següents a la publicació de la present resolució en el DOGV.  
  
Contra la present resolució, que posa fi a la via administrativa, podrà interposar-se un recurs potestatiu de reposició davant el conseller de Política Territorial, Obres Públiques i Mobilitat, en el termini d'un mes comptat des de l'endemà de la seua publicació en el DOGV, o ser impugnada mitjançant la interposició d'un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la data de la seua publicació en el DOGV, d'acord amb el que es disposa en els articles 123 i 124 de la Llei 39/2015 de 2 d'octubre del procediment administratiu comú de les Administracions públiques i el 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició de qualsevol altre recurs que s'estime convenient en defensa dels seus interessos.  
  
València, 23 de novembre de 2020.- El conseller de Política Territorial, Obres Públiques i Mobilitat: Arcadi España García.